Sagredo: “Si GESPA serà objecte de confrontació política, la tancaré este mateix any”
01/09/2015

# Sagredo: “Si GESPA serà objecte de confrontació política, la tancaré este mateix any”

[![Sagredo: “Si GESPA serà objecte de confrontació política, la tancaré este mateix any](/images/noticias/recurso/sagredo.jpg)](/images/noticias/recurso/sagredo.jpg)

01.09.2015

L’alcalde, Juan Antonio Sagredo, compromet els partits polítics que conformen el ple “que siguen responsables, tinguen altura de mires, deixen treballar a l’equip de Govern i busquen el millor per a Paterna”

L’Alcalde de Paterna, Juan Antonio Sagredo, ha afirmat hui que “si l’empresa pública GESPA serà objecte de confrontació política, la tancaré este mateix any”. Així s’ha pronunciat la màxima autoritat municipal després de la Junta General de ‘Gestió i Serveis de Paterna SLU’, que s’ha reunit este matí, i en la qual Compromís, EU i Paterna Sí que Pot han recolzat amb els seus vots al PP perquè el Consell d’Administració de Gespa siga el mateix que hi havia amb l’anterior Executiu local.

Una decisió davant la qual Juan Antonio Sagredo ha compromés tots els partits polítics que conformen el ple de Paterna “que siguen responsables, tinguen altura de mires, deixen treballar a l’actual equip de Govern i busquen el millor per a la localitat”. “Si els portaveus dels partits polítics estaran paralitzant l’empresa pública GESPA, com a president que sóc per l’acord plenari del dia 6 de juliol, no em tremolarà el pols per a tancar-la abans de que concloga l’any”, ha subratllat.

L’alcalde ha lamentat que “Paterna Sí que Pot, Compromís i EU hagen volgut donar-li la presidència del Consell d’Administració de Gespa al PP” i ha advertit que “l’acord de la Junta General va en contra d’un altre acord plenari i contradiu, a més, l’article 21 del ROM en què s’estableix que ‘en els Consells d’Administració es garantirà la presència d'almenys un representant de cada un dels Grups Polítics Municipals”.

“La Secretaria de Gespa, -ha continuat Sagredo-, haurà d’aclarir si és possible adoptar un acord en la Junta General que contradiu un altre acord plenari”. I és que, com consta en el Decret 2637 amb data 4 d’agost de 2015 que va passar prèviament pel ple del mes de juliol, la presidència de Gespa recau sobre l’actual alcalde, Juan Antonio Sagredo, tal com va votar a favor el mateix PP, junt amb Ciutadans, i amb el suport del PSPV. “El PP ha votat una cosa i la contrària, per la qual cosa el mateix acord de hui podria ser nul de dret, si així ho determina el secretari de la Junta General de Gespa”.